Drie sterf in aanval by moskeeFoto: pixabay.com Drie mense is Donderdag tydens ŉ aanval by ŉ moskee in Malmesbury in die Wes-Kaap dood. Lt.kol. André Traut, provinsiale polisiewoordvoerder van die Wes-Kaap, het gesê die voorval het in die vroeë oggendure plaasgevind. “Twee mense is deur ŉ aanvaller met ŉ skerp voorwerp doodgesteek, waarna die aanvaller deur die polisie doodgeskiet is toe hy geweier het om homself oor te gee. Die aanvaller het ŉ mes by hom gehad en op die polisie afgestorm voor hy geskiet is,” het Traut gesê. Traut het gesê die aanvaller, in sy 30’s, het talle ander mense ook gesteek en gewond voor die polisie by die toneel opgedaag het. Die polisie is nog op die toneel om die voorval te ondersoek. Die motief vir die aanval is nog onbekend. Die onafhanklike polisieondersoek-direktoraat (Opod) sal die dood van die aanvaller ondersoek.